UAC คาดปิดดีลซื้อกิจการพลังงานใน 1-2 เดือนนี้-มั่นใจรายได้ปีนี้ตามเป้า
UAC คาดปิดดีลซื้อกิจการพลังงานใน 1-2 เดือนนี้-มั่นใจรายได้ปีนี้ตามเป้า ที่ตั้งไว้ 1,500 ล้านบาท คาดกำไรสุทธิปีนี้มากกว่าปีก่อนหลังรับรู้รายได้ของ UAPC ช่วง Q2
10 มิ.ย. 2558

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทมั่นใจรายได้ปีนี้จะเป็นไปตามเป้าหมายที่ตั้งไว้ 1,500 ล้านบาท โดยจะมีสัดส่วนรายได้มาจากธุรกิจเทรดดิ้ง 1,000 ล้านบาทรวมถึงการรับรู้รายได้ของบริษัท ยูเอซี โพลิเมอร์ แอนด์ เคมิคัลส์ จำกัด (UAPC) มากกว่า 300 ล้านบาท และที่เหลืออีกราว 200 ล้านบาทจะมาจากธุรกิจพลังงานทดแทน
ขณะเดียวกัน คาดอัตรากำไรสุทธิปีนี้จะมากกว่าปีก่อน จากปีก่อนอยู่ที่ 5% เนื่องจากจะเริ่มรับรู้รายได้ของ UAPC เข้ามาตั้งแต่ไตรมาส 2/58 เป็นต้นไป โดยคาดว่าบริษัทดังกล่าวจะมีรายได้กว่า 400 ล้านบาท ธุรกิจของยูเอพีซีมีอัตรากำไรสุทธิมากกว่า 15% อีกทั้งในช่วงปลายปีจะมีการรับรู้รายได้จากโรงไฟฟ้าเข้ามาเพิ่มเติม
อีกทั้งบริษัทอยู่ระหว่างการเจรจาเพื่อซื้อกิจการธุรกิจพลังงานทดแทน 1 โครงการ มูลค่าประมาณ 300 ล้านบาท คาดว่าจะสามารถสรุปดีลดังกล่าวภายใน 1-2 เดือนนี้ โดยที่มาของเงินลงทุนจะมาจากการแปลงสภาพวอร์แรนต์ ซึ่งจะครบกำหนดในเดือน ม.ค.59 โดยกลุ่มผู้ถือหุ้นใหญ่จะเริ่มใช้สิทธิตั้งแต่ไตรมาส 3/58 เป็นต้นไป คาดว่าจะได้เงินมากว่า 300 ล้านบาท
ทั้งนี้ ปัจจุบันบริษัทมีกำลังการผลิตไฟฟ้าอยู่ที่ 6.5 เมกะวัตต์ และยังอยู่ในระหว่างการก่อสร้างอีกหลายแห่ง คาดว่าสิ้นปีนี้จะมีกำลังการผลิตไฟฟ้าที่จำหน่ายเชิงพาณิชย์มากกว่า 10 เมกะวัตต์ ขณะเดียวกัน บริษัทก็จะมองหาช่องทางในการลงทุนธุรกิจไฟฟ้าอย่างต่อเนื่อง เพื่อให้เป็นไปตามเป้าหมายที่จะเพิ่มสัดส่วนเป็นมากกว่า 50% ในปี 60
อย่างไรก็ตาม ตามแผนการลงทุนของบริษัทที่มีในปัจจุบัน บริษัทยังมีศักยภาพเพียงพอด้านเงินทุน ซึ่งจะมาจากเงินสดและเงินกู้ และยังไม่จำเป็นต้องไปเพิ่มทุนภายใน 1-2 ปีนี้